钦定古今图书集成/明伦汇编/人事典/第021卷 > 《图书编》 > 《脾脏图说》
## 钦定古今图书集成/明伦汇编/人事典/第021卷 > 《图书编》 > 《脾脏图说》

脾土官也。揜，大仓，在脐上三寸。丈夫七十，脾气虚而
皮肤枯瘦也。脾者，肉之本意之处也。涎者，脾之液。肾
邪入脾则多涎。胃与脾合为谷府。口为脾之官。脾气
通则口知五味，脾病则口干不能食，不知五味。脾合
于肉，则荣肉也。脾之合也，肌肉消瘦而不能肥，脾先
死也。脾之于胃，如转磨也，化其生而为熟也。食不消，
脾不转也。食坚物者，脾磨不尽化，则为食患。故诸脏
不调则伤质，伤质则损神，此伤人之速也。故不欲食
坚物者，养身之妙道也。人之欲不食者，脾中有不化
之食也。人多惑者，脾脏不安也。人之多食，脾虚也。人
之食不下者，脾寒也。人之无颜色者，脾伤也。人之好
食甘味者，脾不足也。人之明润鲜白，脾无病也。肝邪
入脾，则多歌脾病湿，宜食苦以燥之，欲缓，食甘以缓
之，甘则补之，苦则泻之。禁湿，脾恶湿也。